ລັດຖະບານໄທ ມີແຜນການ ຈະປັບປຸງ ໂຄງລ່າງພື້ນຖານ ທາງລົດໄຟ ຢ່າງຂະໜານໃຫຍ່
ໂຄງການໃຊ້ຈ່າຍເງິນ ຫລາຍກ່ວາ 100 ຕື້ດອນລ່າ ໃສ່ໂຄງລ່າງພຶ້ນຖານຂອງໄທ ແມ່ນຮວມທັງ ການຍົກລະດັບ ຕາໜ່າງທາງລົດໄຟຂອງຊາດ ແລະເຊື່ອມຕໍ່ໄປຫາ ພາກໃຕ້ຂອງຈີນ.
ລັດຖະບານໄທ ທີ່ສະໜັບສະໜຸນໂດຍທະຫານ ກຳລັງຫາທາງ ຊຸກຍູ້ ເສດຖະກິດທີ່ກຳລັງຊຸດໂຊມຂອງປະເທດ ດ້ວຍໂຄງການ ກໍ່ສ້າງໂຄງລ່າງພື້ນຖານ ມູນຄ່າຫຼາຍກວ່າ 100 ຕື້ດອນລ່າ ທີ່ ລວມທັງການຍົກລະດັບ ຕາໜ່າງທາງລົດໄຟທົ່ວປະເທດ ແລະ ເປີດການເຊື່ອມຕໍ່ໄປຍັງ ພາກໃຕ້ຂອງປະເທດຈີນ ຜູ້ສື່ຂ່າວວີ ໂອເອ Ron Corben ມີລາຍ ງານຈາກບາງກອກ ຊຶ່ງດາຣາ ຈະນຳມາສະເໜີທ່ານ ລັດຖະບານໄທມີແຜນທີ່ຈະຍົກລະດັບ ລະບົບທາງລົດໄຟ ຫຼັງຈາກທີ່ໄດ້ປ່ອຍປະລະເລີຍມາເປັນເວລາຫຼາຍປີ ຍ້ອນ ບັນຫາດ້ານ ການເງິນ ເປົ້າໝາຍແມ່ນເພື່ອຟື້ນຟູບົດບາດຂອງໄທ ໃນເຄືອຂ່າຍທາງລົດ ໄຟທີ່ແລ່ນຂ້າມຜ່ານເອເຊຍ ຈາກໃຕ້ຫາເໜືອ ກໍຄືຈາກ ສິງກະໂປ ຫາ ເມືອງຄຸນໝິງ ໃນພາກໃຕ້ຂອງປະເທດຈີນ ແລະຈາກຕາເວັນຕົກຫາຕາເວັນອອກກໍຄືຈາກ ນະຄອນ ຢ່າງກຸ້ງ ປະເທດມຽນມາ ຫາ ນະຄອນໂຫ ຈີ່ ມິນ ພາກໃຕ້ຂອງຫວຽດນາມ ໂຄງການໃຊ້ຈ່າຍດັ່ງກ່າວ ໄດ້ເປັນສ່ວນນຶ່ງຂອງຄວາມພະຍາຍາມ ຂອງລັດຖະບານໄທ ເພື່ອຊຸກຍູ້ເສດຖະກິດທີ່ໄດ້ຢຸດສະງັກລົງ ເກືອບວ່າ ບໍ່ມີການຂະຫຍາຍໂຕເລີຍ ໃນປີ 2014 ນັ້ນ ບັນດານັກວິເຄາະ ປະເມີນການຂະຫຍາຍໂຕ ໃນອັດຕາພຽງແຕ່ 3 ເປີເຊັນ ປາຍເທົ່ານັ້ນ ໃນປີນີ້ ເສດຖະກິດທີ່ຕົກຕ່ຳໃນປະເທດ ແລະຄວາມບໍ່ແນ່ນອນຂອງ ຕະຫລາດສາກົນ ໄດ້ບ່ອນທຳລາຍການສົ່ງອອກ ຊຶ່ງເປັນໂຕຂັບດັນດັ້ງເດີມຂອງເສດ ຖະກິດໄທ ໃນຮອບຫລາຍທົດສະຫວັດຜ່ານມາ ລັດຖະບານໄທກ່າວວ່າ ຕົນວາງແຜນທີ່ຈະໃຊ້ຈ່າຍເງິນຫລາຍກ່ວາ 100 ຕື້ດອນລ່າ ໃນໂຄງການກໍ່ສ້າງໂຄງລ່າງພື້ນຖານ ເປັນເວລາ 7 ປີ ເລີ້ມແຕ່ປີ 2015 ນີ້ເປັນຕົ້ນໄປ ຊຶ່ງຈະມີຕັ້ງແຕ່ການຍົກລະດັບເສ້ນທາງລົດໄຟ ໄປເຖິງການຄຸ້ມຄອງນ້ຳ ການຂັດແຍ້ງກັນທາງການເມືອງທີ່ຍືດເຍື້ອແກ່ຍາວມາ ໃນຊຸມປີຫລັງໆນີ້ ໄດ້ສົ່ງຜົນໃຫ້ ມີການໂຈະ ຫລືບໍ່ກໍລະເລີຍ ໃນການໃຊ້ຈ່າຍດ້ານໂຄງລ່າງພື້ນຖານທີ່ສຳຄັນຕ່າງໆ ແຕ່ທ່ານນາງ ຖະໜອມສີ ຟົງອາຣຸນຣຸ່ງ ນັກເສດຖະສາດປະຈຳບໍລິສັດຫລັກຊັບພັດທຣາ ທີ່ບາງກອກ ກ່າວວ່າ ເວລານີ້ ມີຄວາມຈຳເປັນຫລາຍສຳຫລັບການໃຊ້ຈ່າຍຂອງລັດຖະ ບານ ເພື່ອປັບປຸງໂຄງລ່າງພື້ນຖານທາງລົດໄຟ ທີ່ຊຸດໂຊມນັ້ນ ທ່ານນາງຖະໜອມສີ ເວົ້າວ່າ ເມື່ອທ້າຍເດືອນແລ້ວນີ້ ລັດຖະບານໄດ້ພົບປະກັບບັນດາເຈົ້າໜ້າທີ່ການລົດໄຟຂອງປະເທດໄທ ເພື່ອປັບປຸງໂຄງສ້າງແລະປະຕິຮູບອົງກອນດັ່ງ ກ່າວຂອງລັດ ທີ່ມີໜີ້ສິນນັ້ນ ໄທ ໄດ້ມີແຜນການ ທີ່ຈະສ້າງທາງລົດໄຟເຊື່ອມຕໍ່ໃນພູມິພາກ ມາຕັ້ງແຕ່ຊຸມປີ 1990 ແລ້ວ ລັດຖະບານຊຸດກ່ອນຂອງອະດີດນາຍົກລັດຖະມົນຕີ ຍິ່ງລັກ ຊິນນະວັດ ໄດ້ສະເໜີໃຫ້ ສ້າງທາງລົດໄຟຄວາມໄວສູງ ແຕ່ແຜນການໃໝ່ຂອງລັດຖະບານທີ່ໜຸນຫລັງໂດຍທະ ຫານ ແມ່ນປ່ຽນຈາກ ທາງລົດໄຟຄວາມ ໄວສູງ ມາເປັນລາງຄູ່ຫລືຂະໜານ ທີ່ອຳນວຍ ໃຫ້ລົດໄຟແລ່ນໄປ ຄົນລະທາງ ແລະຄົນລະລາງ ສຳຫລັບລົດໄຟທີ່ແລ່ນໄວໄດ້ຮອດ 180 ກິໂລແມັດ ຕໍ່ຊົ່ວໂມງ ນັກເສດຖະສາດອາວຸໂສ ປະຈຳທະນາຄານພັດທະນາເອເຊຍ ທີ່ບາງກອກ ທ່ານນາງ ລັກສະມົນ ອັດຕະພິດ ກ່າວວ່າ ເມື່ອພິຈາລະນາເຖິງຄວາມອ່ອນແອຂອງເສດຖະກິດ ໃນເວລານີ້ແລ້ວ ການໃຊ້ຈ່າຍເງິນໃສ່ໂຄງລ່າງພື້ນຖານ ກໍແມ່ນຈະຊ່ວຍກະຕຸກຊຸກຍູ້ ການຂະຫຍາຍຂອງເສດຖະກິດ ທ່ານນາງ ລັກສະມົນ ເວົ້າວ່າ ແຜນການກໍ່ສ້າງທາງລົດໄຟລາງຂະໜານ 6 ລາງດັ່ງກ່າວ ແມ່ນຈະກວມໄລຍະທາງ 900 ຫລັກກ່ວາໆ ໂດຍຈະສິ້ນເປືອງຄ່າໃຊ້ຈ່າຍ ຫລາຍກ່ວາ 4 ພັນລ້ານດອນລ່າ ແຫລ່ງທຶນ ທີ່ສາມາດເປັນໄປໄດ້ ກໍຄືປະເທດຈີນ ທັງ ຈີນ ຍີ່ປຸ່ນ ແລະເກົາຫລີໃຕ້ ຕ່າງກໍໄດ້ຢື່ນຊອງ ປະມູນເອົາໂຄງການພັດທະນາດັ່ງກ່າວນີ້ ແຕ່ວ່າ ແມ່ນຈີນທີ່ໄດ້ເຊັນບັນທຶກຄວາມເຂົ້າໃຈ ກັບໄທ ແລະຈະເປັນຜູ້ອອກທຶນກໍ່ສ້າງ ໄທຈະເປັນຜູ້ດຳເນີນການແລະບໍລິຫານຕາໜ່າງ ທາງລົດໄຟ ແລະຈະໃຊ້ຈ່າຍຈີນຄືນຕາມພາຍຫລັງ ເສ້ນທາງທີ່ຈະສ້າງນັ້ນ ແມ່ນສອດ ຄ່ອງກັບແຜນການທີ່ມີມາແຕ່ດົນນານຂອງຈີນ ທີ່ຈະສ້າງທາງລົດໄຟເຊື່ອມຕໍ່ຈີນ ໃສ່ກັບ ເອເຊຍຕາເວັນອອກສຽງໃຕ້ ການເຄື່ອນໄຫວດັ່ງກ່າວນີ້ ແມ່ນມີຂຶ້ນ ຕາມຫລັງການຈັດຕັ້ງທະນາຄານລົງທຶນໃສ່ໂຄງ ໂດຍປະເທດຈີນ ໃນທ້າຍປີ 2014 ທີ່ຮວມເອົາບັນດາສະມາຊິກຂອງສະມາຄົມອາຊ່ຽນທີ່ ປະກອບດ້ວຍ 10 ປະເທດນັ້ນ ມີການເບິ່ງເຫັນກັນວ່າ ທະນາຄານທີ່ວ່ານີ້ເປັນນ້ຳໜັກ ຖ່ວງ ຫລືຕ້ານຢັນ ທະນາຄານພັດທະນາເອເຊຍ ແລະ ທະນາຄານໂລກ ບາດກ້າວຂັ້ນຕໍ່ໄປ ໃນການກ້າວໄປສູ່ການລວມທາງລົດໄຟ ເຂົ້າກັນຫລາຍຂຶ້ນ ໃນພູມິ ພາກ ແມ່ນຈະມີຂຶ້ນໃນເດືອນກຸມພານີ້ ເວລາທ່ານ Prajin Juntong ລັດຖະມົນຕີຂົນສົ່ງ ຂອງໄທ ມີກຳນົດຈະໄປເຈລະຈາກັບລັດຖະບານລາວ ເພື່ອຊຸກຍູ້ແຜນການພັດທະນາ ເສ້ນທາງລົດໄຟລາງຄູ່ ເຊື່ອມຕໍ່ ບາງກອກ ວຽງຈັນ ແລະ ຄຸນໝິງ ເມືອງຫລວງຂອງແຂວງ ຢຸນນານ ຂອງຈີນ